TOP บวก 3% ลุ้นครึ่งปีหลังโตเด่น รับรู้ส่วนแบ่ง CAP-ค่าการกลั่นฟื้น
TOP บวก 3% ลุ้นครึ่งปีหลังโตเด่น เริ่มรับรู้รายได้หลังเข้าลงทุนใน PT Chandra Asri Petrochemical Tbk (CAP) ประเทศอินโดนีเซีย ถือหุ้น 15.38% อีกทั้งค่าการกลั่นยังฟื้นตัวต่อเนื่องหลังเศรษฐกิจหนุนดีมานด์ผลิตภัณฑ์
27 ก.ย. 2564

ผู้สื่อข่าวรายงานว่าวันนี้ (27 ก.ย.2564) ราคาหุ้นบริษัท ไทยออยล์ จำกัด (มหาชน) หรือ TOP ณ เวลา 12.24 น. อยู่ที่ระดับ 51.50 บาท เพิ่มขึ้น 1.50 บาท หรือ 3.00% โดยทำจุดสูงสุดที่ 52.00 บาท และทำจุดต่ำสุดที่ 50.25 บาท ด้วยมูลค่าการซื้อขาย 881.88 ล้านบาท

บริษัทหลักทรัพย์ เอเอสแอล จำกัด ระบุในบทวิเคราะห์ (27 ก.ย.2564) โดยประเมินแนวโน้มครึ่งปีหลัง 2564 จะเติบโตโดดเด่น เนื่องจากจะรับรู้รายได้จากการเข้าลงทุนใน PT Chandra Asri Petrochemical Tbk (CAP) ประเทศอินโดนีเซีย ราว 40- 50 ล้านเหรียญต่อปีโดย TOP ถือหุ้น หุ้น CAP ที่สัดส่วน 15.38% ซึ่งเป็นการเดินหน้าสู่อุตสาหกรรมปิโตรเคมีสายโอเลฟินส์จากเดิมที่มีธุรกิจสายอะโรเมติกส์อยู่แล้ว โดยจะทำให้โครงสร้างธุรกิจของ TOP มีความสมบูรณ์ครอบคลุม ธุรกิจปิโตรเลียมและปิโตรเคมีอย่างครบวงจร ทั้งนี้สายโอเลฟินส์มีข้อได้เปรียบที่สามารถนำไปเป็นสารตั้งต้นของ อุตสาหกรรมผลิตภัณฑ์ขั้นปลายต่างๆ ที่หลากหลายกว่า สายอะโรเมติกส์
นอกจากนี้ทางฝ่ายวิจัยมองค่า GRM ยังฟื้นตัวต่อเนื่องหลังเศรษฐกิจหนุนดีมานด์ผลิตภัณฑ์ แต่อย่างไรก็ดี ราคาน้ำมันที่สูงจะกดดันผลประกอบการได้ด้านกระบวนการเพิ่มทุนและการขายหุ้น GPSC คาดจะดำเนินการเสร็จสิ้นได้ภายในครึ่งปีแรกของปี 2565 เนื่องจากการดำเนินการดังกล่าวต้องขออนุมัติจากที่ประชุมผู้ถือหุ้นก่อน
 